Sigurd Barrett er født i Rødovre og opvokset i Viborg. Han spillede klaver første gang som toårig og skrev sine første børnesange som seksårig. Han havde sit første professionelle job som 12-årig i 1979, tog musisk studentereksamen på Viborg Katedralskole i 1985 og blev cand.phil. i musikvidenskab fra Aarhus Universitet i 1992 med speciale i russisk rock, der indbragte ham topkarakter. I 1990'erne stiftede han latin-jazz-trioen "Trio de Janeiro" samt Leo Mathisen-orkesteret "Sigurd Barrett & The Cigars", og har har med sine orkestre turneret i både Danmark, Sverige, Norge, Finland, Tyskland, Rusland, Brasilien og Argentina. Han udviklede det crazy-komiske entertaintment-show "Sigurd Barrett Piano Show" – en slags moderne og rytmisk pendant til Victor Borges shows – som førte til flere tusind live-job på festivaler, kongresser, firma-events etc. i ind- og udland.  Han fik sit folkelige gennembrud i Danmark med tv-programmerne Sigurds bjørnetime og Hit med Sangen på DR1. Siden fik han sit eget tv-show Sigurds Ulvetime og var med til at skabe tv-programmerne Sigurd & Symfoniorkesteret, Sigurd & Big Bandet samt Sigurd og Operaen som introducerede henholdsvis klassisk musik, jazz og opera for børn.  Barrett har siden haft stor succes som forfatter med bl.a. bøgerne Sigurd fortæller Bibelhistorier, Sigurd fortæller om de nordiske guder, Sigurd fortæller om de græske guder, Sigurds ABC, Sigurds Verdensatlas og ikke mindst Sigurds Danmarkshistorie. Tilsammen har de solgt mere end 500.000 eksemplarer. I 2016 udgav han tobindsværket Sigurd fortæller Danmarkshistorie, der udkom både som bogværk, dobbelt cd, dobbelt LP, e-bog, brætspil, iPad-spil, sangbog, korhæfte - samt 40 film og en tv serie til DR Ramasjang.  Privat Barrett bor i Valby og var indtil sommeren 2011 gift med operasangerinden Winnie Merete Barrett. De har sammen fem børn. I dag lever Sigurd Barrett sammen med sin forlovede, den færøske violinist Heiðrun Petersen. Sammen har de datteren Ronja Heiðrunardottir Barrett, f. 2019.  Turneer Barrett har turneret flittigt med familiekoncerter – både som solist og med eget band – og som solist hos DR Radiosymfoniorkestret, Ålborg Symfoniorkester, Sønderjyllands Symfoniorkester, Odense Symfoniorkester, Storstrøms Symfoniorkester og Copenhagen Phil. Koncertturne "Sigurd & Verden" i 2002 i 35 byer, 25 års jubilæumsturné 2004 i 23 byer og Leo Mathisen 100 års-turné i 2006 og 2007. Desuden har han været på turné med DR Radiosymfoniorkestret i Kina og med Sigurds Bjørnetrio i Rusland 2005 og på turné i Danmark og Tyskland med DR Big Band 2006. Siden har han turneret overalt i Danmark med forestillingerne "Sigurds ABC", "Sigurds Verdensatlas", "Sigurd fortæller Bibelhistorier", "Sigurd fortæller om græske og nordiske guder", "Alt om Luther på 60 minutter" og Sigurds Danmarkshistorie". Han har lavet over 250 tv-programmer, optrådt i 17 lande og udgivet 29  cd'er, 41 bøger samt en lang række videoer, dvd'er, brætspil mv. I 2018 debutterede Barrett på Det Kongelige Teater med teaterkoncerten "Sigurds Danmarkshistorie", som dernæst spillede rundt i landet 60 gange og vendte tilbage på Det Kgl Teater juli 2019. Teaterkoncert "Sigurd fortæller om de græske guder" Østre gasværk teater efterår 2019.  Færdselsuheld Den 12. januar, 2015 kørte Barrett galt på vej til et arrangement i Skovlund Ansager Hallen. Han mistede herredømmet over sin bil, da en haglbyge havde gjort vejen glat. Sigurd og hans passager måtte skæres fri af brandvæsenet og måtte køres til Kolding Sygehus på grund af voldsomme smerter i nakke, ryg og hoved.  Teaterkoncert Den 9. september 2018 debuterede Sigurd Barrett på Det Kongelige teater med teaterkoncerten "Sigurds Danmarkshistorie", hvorefter den turnerede landet rundt og igen spillede på Det Kgl Teater i juli 2019. Sigurd Barrett har selv skrevet tekst og musik til forestillingen, som bl.a. spilles af Eskild Dohn (guitar), Martin Klausen (trommer), Mikkel Riber (bas) samt Adam Ild Rohweder, Ellinor Barrett, Dagmar Barrett og dansere fra Powerhouse. Instruktion af Louise Schouw, scenografi af Rikke Juellund og dramaturgi af Miriam Frandsen.